
ŠTO JE ZAJEDNIČKO MARELICI I LOSOSU? 

(O NAZIVIMA ZA BOJE) 

U tekstu je riječ o raščlambi semantičkog polja boja te o sintagmama i leksemima za 
boje, posebice u hrvatskom jeziku. 

Govori se o leksikografskoj obradi naziva za boje u rječnicima, kao i značenjskom 
razilaženju postojećih leksikografskih definicija i shvaćanja izvornih govornika. Spominju se 
i nazivi koje ne nalazimo u rječnicima. 

Boje su zanimljiv predmet proučavanja različitih struka: fizike, kemije, 
oftalmologije, psihologije, likovnih umjetnosti, antropologije, a i lingvistike. 

Gledajući sa semantičkog aspekta, područje nazivlja za boje jedno je od 
najnepostojanijih i najpromjenjivijih leksičkih podskupova (Quinion, 1986.). Dok se s 
jedne strane susrećemo s brojnim nazivima i jezičnom kreativnosti te tvorbenim 
mogućnostima jezika, s druge strane svjedočimo situacijama kad se boja iskazuje deiktički, 
odnosno indeksički “ ova boja; ovakva boja ”, što upućuje na nedostatak odgovarajućeg 
naziva. Isto tako, pri imenovanju boja često dolazi do komunikacijskog nesporazuma - pod 
spomenutim nazivom sugovornici ne podrazumijevaju isti referent. 

Kako bismo dobili potpuniji uvid u nazive za boje, odlučili smo ih provjeriti u 
rječnicima. Ponajprije valja spomenuti kako hrvatski rječnici uopće ne bilježe mnoge nazive 
koje svakodnevno susrećemo u različitim publikacijama i razgovoru. Naravno, to je sasvim 
opravdano s obzirom na to da se novi nazivi pojavljuju i smjenjuju brže nego što ih može 
prihvatiti jezična zajednica, a nekmoli pratiti leksikografska produkcija. Međutim, lako je 
uočiti kako ni leksikografske definicije zabilježenih boja nisu usklađene. Različiti rječnici, 
naime, različito definiraju pojedine boje, što pridonosi nepreciznosti odredbe i mogućoj 
zbunjenosti korisnika. Usporedimo sljedeće primjere: 

grimiz = jarko crvena boja od vrste uši na mediteranskom hrastu; pigment grimiza dobivah 
Feničani iz školjke grimiznog puža; grimizan koji je jarko crvene boje; arap. qirmiz 
(.Hrvatski etimološki rječnik , 2002, u daljem tekstu HER) 

= jarka ljubičasto-crvena boja koju su Feničani vadili iz školjke grimiznog puža: 
purpur, porfir, krmez {Klaić, 1986) 

grimizan = koji ima boju grimiza, ljubičastocrven , purpuran (. Rječnik hrvatskog jezika, 2000, 
u daljem tekstu RHJ) 

Kako nam citirane definicije nisu pružile jednoznačnu odredbu grimizne boje, 
štoviše dva je rječnika svrstavaju u susjedne, ah različite dijelove spektra, odlučili smo 
potražiti i pojmove na koje upućuju spomenute definicije. 

purpur = ljubičastocrvena boja koja se u antičko doba dobivala iz žlijezde jednog morskog 
puža; purpuran koji se odnosi na purpur lat. purpura <- grč. porphyra (HER) 

= lat. (purpura od grč. porfyra) 1. grimiz; crveno-ljubičasta boja ; skrlet, karmažin, 
kennez, bagrjan, porfir 2. tkanina obojena tom bojom; 3. kraljevska čast; 
purpuran (Klaić) 

= crvenoljubičasta boja; skrlet, grimiz 




skerlet = tkanina jarke crvenoljubičaste boje ; grimiz, skerletan koji je boje skerleta (to/. 

scarlatto <- perz. saqirlet) (HER) 
skerletan = grimizan (Klaić) 
skerlet = grimiz (RHJ) 

karmin = jarkocrvena boja dobivena iz osušenih ženki biljnih ušenaca; to/, carmino (HER) 

I nakon pomne usporedbe rječničkih citata, ostaje nejasnim jesu li citirani nazivi za 
boje unutar hrvatskog jezika pravi sinonimi ili nisu? 

Nadalje, razvidno je i to kako leksikografske definicije nisu sukladne jezičnim 
shvaćanjima izvornih govornika. Ilustrirat ćemo to primjerima Ijubičasto/lila i ružičasto/roza. 
Većina govornika jasno razlikuje ljubičastu i lila boju, doživljavajući prvu boju kao tamnu, a 
drugu kao svijetlu, pastelnu boju, dobivenu miješanjem ljubičaste i bijele. No, u Anićevu 
Rječniku hrvatskog jezika (1998) s natuknice lila jednostavno se upućuje na ljubičasto (“lila 
= /fr./ ljubičast” ). Slično nalazimo i u Klaićevu Rječniku stranih riječi (1986): “lila prici 
inclekl. franc. lilas : jorgovan; koji je boje jorgovana, ljubičast”. Nešto je precizniji Hrvatski 
enciklopedijski rječnik (2002) koji spomenute boje definira ovako: “lila - koji je boje blijede 
ljubice, blijedog jorgovana; blijedo ljubičast (fr. lilas : jorgovan)”; “ljubičast - koji je boje 
ljubice, boje koja se dobiva miješanjem plave s crvenom”. Međutim, usporedimo li sljedeće 
definicije iz Hrvatskog enciklopedijskog rječnika : “roza = reg. ružičasta; koji je rumenkast, 
ružičast”; “ružičast = koji je rumen, rumenkast”, utvrdit ćemo kako su roza i ružičasta 
sinonimi, premda ih govornici, barem na priobalju, tako ne doživljavaju. Mnogi, naime roza 
doživljavaju kao svijetloružičastu boju. Gledajući etimološki, roza (, lat. rosa = ruža) i 
ružičasta ( ružica-st-a ) zaista jesu istoznačnice, no definirati ružičastu/roza boju pridjevom 
rumen, rumenkast ne čini se najsretnijim rješenjem. Nisu li zapravo sve nijanse crvene i 
narančaste boje zapravo rumene i rumenkaste? 

Budući da nam verbalne rječničke definicije nisu sasvim rasvijetlile nejasnoće u 
vezi s nazivljem za boje, posegnuli smo za slikovnim rječnicima, kao medijem koji u 
leksikografski opis uvodi i vizualnu dimenziju. Na žalost, zaključujemo kako takvi rječnici 
uglavnom navode samo osnovne nazive za boje i nisu od velike pomoći za ovu temu. Osim 
toga, poradi teškoća u vjernoj i preciznoj reprodukciji boja (“vjerno reproducirana boja ne 
postoji” (Tanhofer, 2000, 104 )), djeluju i pomalo zbunjujuće. 

Konačno, želeći upotpuniti popis boja i provjeriti koliko su boja/nijansi govornici u 
stanju precizno imenovati, skupini studenata Umjetničke akademije Sveučilišta u Splitu (9 
studenata podijeljenih u 3 podskupine) dala sam kvadrat boja, sastavljen od 144 (12x12) 
obojena kvadratičasta odsječka (Itten, 1973, 49), uz naputak da ih nastoje imenovati što je 



moguće više. Ukupno su uspjeli imenovati manje od polovine (šezdesetak kvadratića). No 
rezultati su pokazali i sljedeće: podskupine su ponudile različita rješenja: različito su 
imenovali iste odsječke, odnosno pridruživali su ista imena različitim odsječcima 
(disparatnost rezultat razvidna je i pri imenovanju osnovnih boja). No zanimljivo je 
spomenuti i to kako su pri imenovanju specifičnijih nijansi dali i neka vrlo kreativna rješenja: 
“boja cedevite s puno vode ”, “zalazeće narančasta ”, “žuta - pelud s bora ”, “boja engleske 
travice ”, “bljutavo plava ”, “večernjeplava ” itd. 

S obzirom na iznesene tvrdnje, možemo se upitati u kojoj su mjeri nazivi za boje 
uopće kodificirani? Isto tako pođemo li od toga da bi nazivi trebali biti jednoznačni i 
stabilni, opravdano se upitati postoje li uopće nazivi (termini) za boje ili se koristimo tek 
nepostojanim etiketama? 

Vjerujem kako je dio teškoća proizašao upravo iz same prirode boje. Naime, boja 
se definira kao “dojam što ga na oko ostavljaju različita zračenja od kojih se sastoji svjetlost” 
{Hrvatski enciklopedijski rječnik, 2002, 133). Dakle, boja je perceptivni pojam i samim time 
podložna je subjektivnosti. Time je moguće objasniti teškoće u imenovanju boja, kao i 
teškoće u razumijevanju pojedinih naziva za boje među govornicima istoga jezika. Isto tako, 
svaka je boja uže definirana trima atributima, trima dimenzijama: tonalnošću, zasićenošću ili 
saturacijom te svjetloćom ili luminacijom (Tanhofer, 2000, 21). Nadalje, boje se dijele na 
primarne (jednostavne), sekundarne i tercijarne (složene), što se na neki način odražava i na 
jezične definicije i položaj određene boje u polju. 

Kad se govori o bojama s lingvističkog, odnosno semantičkog aspekta, najčešće se 
ističe činjenica kako prirodni jezici nisu semantički ujednačeni, što je pak posebice razvidno 
na području boja. Naime, svi pripadnici jezičnih zajednica imaju sposobnost percipirati boje 
i svi jezici u većoj ili manjoj mjeri opremaju korisnike riječima koje im omogućuje da označe 
određeno područje vizualnog kontinuuma. No jezici se međusobno razlikuju po broju naziva 
i načinu kako razgraničavaju područja pojedine boje unutar kontinuuma boja, odnosno 
spektra (Lyons, 1999). Govori se o psihofizički odredivim žarišnim točkama ili područjima 
unutar kontinuuma boja koja određuju leksikalizaciju unutar bilo kojega jezika (Lyons, 
1978). Dakako, što je broj takvih točaka veći, veći je i broj leksema za boje. 

Ne želeći ulaziti u rasprave između univerzalističke i relativističke struje, 
spomenimo kako su Berlin i Kay pred tridesetak godina iznijeli teoriju o sedam razvojnih 
stupnjeva naziva za boje (Mc Neill, 1972.). Premda bi se, sukladno toj shemi, hrvatski jezik 
mogao ubrojiti u razvijenije jezike zapadne civilizacije koji su razvili nazive za 11 temeljnih 
boja ( bijela, crna, crvena, zelena, žuta, plava, ljubičasta, ružičasta, narančasta, smeđa, siva). 




vidljivo je kako ni VII. razvojni stupanj ne udovoljava trenutačnim komunikacijskim i 
kulturološkim potrebama pa se svakodnevno javlja potreba za novim nazivima. 

U starijoj literaturi o bojama obično se spominju dva čimbenika koja su uključena 
u razvoj i uporabu naziva za boje: 1) prirodni izvori i dostupnost boja u izvanjskom svijetu te 
2) psihologija ljudskog gledanja, psihologija percepcije. (Me Neill, 1972.) Međutim, s 
obzirom na to da u današnje vrijeme imamo mogućnosti komunicirati i o onome što nemamo 
u najbližoj okolini, prvi bih čimbenik ponajprije povezala s komunikacijskom i 
kulturološkom potrebom. 

Premda je, dakako, nemoguće precizno odrediti broj naziva za boje u jeziku, 
moguće je uočiti nekoliko pravilnosti u načinu iskazivanja boja u hrvatskom jeziku. Dakle, 
boje možemo jezično iskazati na tri načina: 

1. leksemima za boje, od kojih je derivacijom, odnosno sufiksalnom tvorbom, 
moguće širiti leksik plav-kast, crven-kast (onaj koji ima blago svojstvo 
spomenute boje). 

2. opisnim sintagmama ili složenicama koje pobliže označavaju nijansu 
određene boje (primjerice divlje cr\’ena boja, zagasito zelena, 
tamnonarančasta ) ili prijelaz između dviju boja (crvenonarančasta i si.). 
Usput spomenimo kako dojmu nesređenosti pridonose i različite inačice pisanja 
naziva za boje (sastavljeno i rastavljeno). 

3. poredbenim sintagmama koje boju uspoređuju s objektom koji bojom nalikuje 
boji/nijansi koju želimo izraziti (. zeleno na vodu , zelena kao trava, bijela koja 
baca na lila i si.), odnosno frazama (boja ciklame, boja vanilije, boja breskve, 
boja pistačija, boja marelice, boja lososa itd.). Katkad se sintagme 
leksikaliziraju i dobivamo nove riječi za boje. 

Naglasimo kako je upravo motivacija značajan izvor leksika za boje u svim 
jezicima, pa tako i u hrvatskom. Etimološki gledano, motivirani su i neki leksemi za primarne 
boje. (Primjerice, crvena boja u svom etimonu čuva imenicu crv, od koje se boja dobivala.). 
Poznato je motivirano podrijetlo ljubičaste i narančaste boje, potom ružičaste i maslinaste 
boje, a motiviranost je moguće prepoznati i u posuđenicama: lila, tirkizna, purpurna i si. 
Dakako, poradi težnje za ekonomičnosti, analogijom se, po istom tvorbenom obrascu, 
stvaraju i novi nazivi: npr. breskvasti, cimetasti i si. (u razgovornom jeziku: “breskvasti 
sag”, “cimetastepločice”), ili se pak usporedni objekt osamostaljuje i sam postaje nazivom 
boje kao u primjerima: ' ‘Zid mi je ispao marelica “Kupila sam losos hlače’’’ , “Imao je 



bijela kava odijelo ”, “Sviđa joj se vanilija kuhinja Kad takva uporaba zaživi i postane 
učestalom, možemo govoriti o apstraktivizaciji imena, odnosno nastanku naziva za boju. 

Govoreći o motiviranim nazivima za boje, čini mi se važnim spomenuti i sljedeće. 
Premda su motivirani nazivi nastali iz komunikacijske potrebe za preciznijim izražavanjem, u 
nekim slučajevima polučuju sasvim suprotan učinak. Primjerice, kad boju nazivamo po nekoj 
biljci, nije jasno na koji se dio biljke pritom misli i koja bi boja trebala biti označena (npr. 
boja sljeza - boju mnogi povezuju s bojom korjenčića koji rabe za čaj), ili pak u slučajevima 
kad smo preuzeli ili preveli strani motivirani naziv, a pritom mnogi nemaju pojma o objektu s 
kojim se boja uspoređuje: “ boja limete”, “boja manga”, “boja sezama” i si. Usporedba po 
boji s izvanjezičnim objektom često služi i kao sredstvo leksikografskog opisa naziva za boje. 

Kako bismo dobili potpuniju sliku o izražavanju boja u hrvatskom jeziku, 
spomenut ćemo i niz opozicijskih pridjeva koji se pojavljuju uz imenicu boja, ili neki od 
naziva, pobliže je/ga određujući: kromatske - akromatske, tople - hladne, otvorene - 
zagasite; življe, divlje, nametljive - mirne, smirujuće, prigušene; vedre, vesele - tmurne, 
sumorne; kričave, vrišteće, drečave, lude, psihodelične, otrovne, pastelne, zemljane, 
pješčane, jesenje i si. Kao što je moguće razabrati iz nabrojenoga, za pobližu odredbu boja, 
osim pridjeva karakterističnih za iskazivanje vizualnoga, rabe se i oni tipični za opisivanje 
psihičkih stanja, ponašanja te auditivnih i taktilnih kvaliteta. 

Konačno, promotrimo semantičko polje boja. Shvatimo li semantičko polje u 
skladu s Berrutovom definicijom kao “skup kohiponima pojma boja (to jest svih riječi za 
koje vrijedi X je boja)” (Berruto, 1994, 99), polje se čini lakoraščlanjivim na pojedine boje, 
odnosno hiponime. No, zagrebemo li ispod površine i želimo li potpunije klasificirati nazive 
za boje, tražeći hiponime hiponimima s prve razine, stvari se kompliciraju. Dolazimo, naime, 
do boja koje istodobno sadržavaju sem iz različitih boja (npr. boja lososa sadržava semove: 
“narančasto” i “ružičasto”). Time je otežana klasifikacija jer su takve boje zapravo hiponimi 
dviju boja. Vizualiziramo li raščlambu semantičkog polja boja, doći ćemo do zaključka kako 
ono nalikuje trodimenzionalnoj, koničnoj mreži s naglašenim etiketiranim čvorištima. Pri 
sastavljanju glosara boja pokazalo se, naime, kako je određene boje/nijanse moguće 
istodobno podvesti pod više boja, no, poradi uštede prostora, to je učinjeno samo jedanput uz 
naznaku druge sastavnice. Imena su boja poredana unutar polja (označenih tiskanim 
slovima), određenih prema bojama spektra, uz dodatak bijele, sive, crne, ružičaste i smeđe, 
kao važnih uporišnih točaka u nazivlju za boje. Glosar sam upotpunila i definicijama, bilo 
preuzetim iz Hrvatskog enciklopedijskog rječnika (HER), bilo vlastitima (S.B.) 



Glosar boja: 

BIJELA - koji ima bijelu boju snijega, mlijeka; prasi i stsl. bel (etim. sjaj) (HER) 
bjeličasta, bjelkasta - nabijel, pomalo bijel, na kojem prevladava bijelo (HER) 
snježnobijela - gotovo savršeno bijela boja (S.B.) 
boja leda - bijela boja s plavičastosivkastim odsjajem (S.B.) 

prljavo bijela - bijela boja s vrlo blagom nijansom žućkaste, sivkaste ili smećkaste (S.B.) 
sedefasta - koji je poput sedefa; sedef - unutrašnji sloj školjki i puževa, prelijeva se u 
raznim bojama (HER) 

boja slonovače - bijela boja poput slonovače (S.B.) 

pastelne boje - zajednički naziv za vrlo svijetle nijanse dobivene miješanjem boja s velikim 
količinama bijele (S.B.) 

ŽUTOZELENA 

boja pistačija, pistači - svijetla nijansa žutozelene boje; koji ima boju jezgre pistačija (S.B.) 
boja banane - nijansa žutozelene boje, koji ima boju bananine kore (S. B.) 
boja senfa - žuto oker boja, koji ima boju senfa, gorušice (S. B.) 

ŽUTA - koji je boje voska, limuna, cvijeta maslačka, ljutića, sumpora, zlata (HER) 
žućkasta - koji je pomalo žut, umjereno žut (HER) 
krem - koji je žućkastobijele boje fr. creme) (HER) 
boja vanilije - blijedožuta boja, koji ima boju vanilijina cvijeta (S.B.) 
limunžuta ili boja limuna - žuta boja poput limunova ploda (S.B.) 
sumpornožuta - nijansa žute boje s blagom zelenkastom notom, poput sumpora (S.B.) 
boja suncokreta - zasićena, otvorena žuta boja, koji ima boju suncokretova cvijeta (S.B.) 
boja šafrana - žuta boja poput šafranova cvijeta (S.B.); šafranli koji je žute boje, žut kao 
šafran, šafranski žut (HER) 

jantarna - koji je kao jantar; jantar = amorfni mineral, fosilna smola crnogoričnog drveta iz 
tercijara, pretežno žute do smeđe i crvene boje (HER) 
jantarnožuta - koji je žut poput jantara (S.B.) 

boja duhana ili tabaka - tamnožuta boja s blagom smeđezlatnom notom (S.B.) 

oker - mineralna boja od željeznih oksida u žutim smeđim i crvenim nijansama 2. razg. 

ugašena žuta boja; njem. ocker (HER) 
žutozlatna - žuta boja poput zlata (S.B.) 

boja starog zlata - tamnožuta boja s maslinastim odsjajem, što nalikuje starome zlatu (S.B.) 
bež - 1. žućkasata boja, boja sitnog pijeska (HER); blijedosmećkasta boja (S.B.) 
drap - razg. koji je boje pijeska, boje žutike (HER) 



kaki - koji je boje zemlje; žućkastosmeđ; eng. khaki <- urd. kaki : prašnjav) (HER) 

boja pijeska; pješčan - žućkast poput pijeska (S.B.) 

boja šampanjca - žućkastoružičasta boja koja podsjeća na pjenušac (S.B.) 

ŽUTONARANČASTA 

boja marelice - žutonarančasta boja poput mareličina ploda (S.B.) 

NARANČASTA - koji je boje naranče, boje koja se dobiva miješanjem crvene i žute boje (HER) 
boja breskve; breskvasta - pastelna narančasta boja, koja se dobiva miješanjem narančaste 

i bijele, a podsjeća na boju breskvina ploda (S.B.) 
boja lososa - narančastoružičasta boja, koja podsjeća na lososovo meso (S.B.) 
NARANČASTOCRVENA 

boja mandarine - narančastocrvena boja, koja ima boju ploda mandarine (S.B.) 
boja manga - crvenonarančasta boja, koja podsjeća na plod manga (S.B.) 

V V 

RUŽIČASTA - koji je rumen, rumenkast (HER); koja se dobiva miješanjem crvene ili 
crvenoljubičaste s bijelom bojom (S.B.) 
boja bademova cvijeta - najsvjetlija nijansa ružičaste boje (S.B.) 

roza - reg. ružičasta; koji je rumenkast, ružičast (HER); nijansa koja se dobiva dodavanjem 
bijele u ružičastu (S.B.) 
pink - razg. eng. pink = ružičast (HER) 

CRVENA= koji je boje krvi, cvijeta divljeg maka; etimon naziva : crv (HER) 
crvenkasta - pomalo crven, koji je u laganoj crvenoj nijansi (HER) 
bakrenocrvena - koji ima boju crvene nijanse bakra (HER) 

cinober - 1. živin sulfid žutocrvene boje; 2. nijansa crvene boje s primjesom žute (HER) 
koraljnocrvena - nijansa otvorene crvene ili narančastocrvene boje, poput koralja (S.B.) 
krvavocrvena - crvena boja poput krvi (S.B.) 

mak crvena - otvorena crvena boja poput cvijeta divljega maka (S.B.) 

rubin crvena - nijansa tamnije crvene boje, poput dragog kamena rubina ( lat. rubinus lapis : 

crveni kamen) (S.B.) 
bordo - tamnocrven (HER) 
vermeil -franc. jarkocrven, grimizan (HER) 

karmin - jarkocrvena boja dobivena iz osušenih ženki biljnih ušenaca; tal. carmino (HER) 
terakota - crvenkastožuta boja pečene gline tal. terra cota : pečena zemlja (HER) 
boja cigle, ciglasta - crvenosmećkasta boja što podsjeća na opeku (S.B.) 
riđa - koji je boje rđe, crvenkstožućkast (HER) 

boja (h)rđe - usp. riđa 



CRVENOLJUBIČASTA 

boja ciklame; ciklama; ciklamacrvena - jedna od nijansa ljubičaste boje (po cvijetu) 

(HER); odnosno crveno ljubičaste boje (S.B.) 

boja fuksije - ljubičastocrvena boja poput cvijeta fuksije; slična boji ciklame (S.B.); 
fuksin - crvena anilinska boja (HER) 

boja sljeza; sljezova boja - ljubičastocrvena boja poput sljezova cvijeta; v. magenta 
magenta - stručni naziv za ljubičastocrvenu boju sličnu sljezu, usp. purpurna (S.B.) 
boja vina - zagasita crvenoljubičasta boja, što podsjeća na boju crnog vina (S.B.) 
boja višnje; boja trule višnje; boja gnjile višnje - vrlo tamna ljubičastocrvena boja što 
podsjeća na višnjin plod (S.B.); višnjev: koji je boje višnjina ploda (HER) 
grimizna - 1. jarko crvena boja ... (HER) 

porfir - grimizni kamen, vulkanska ruda. vidi: purpur, grimiz; prid. porfirni (HER) 
purpur - ljubičastocrvena boja .... (HER) 

skrletna - koji je boje skerleti: tkanine jarke crveno ljubičaste boje; grimiz (HER) 
LJUBIČASTA - koji je boje ljubice, boje koja se dobiva miješanjem plave s crvenom 
(HER) 

boja jorgovana - pastelna nijansa ljubičaste boje, koji ima boju jorgovanova cvijeta, lila (S.B.) 
lila - koji je boje blijede ljubice, blijedog jorgovana; blijedoljubičast (fr. lilas : jorgovan) 
(HER); dobivena miješanjem ljubičaste s bijelom (S.B.) 
violetna - koji je ljubičaste boje, ljubičast fr. violet <- lat : viola : ljubica 
sivoljubičasta - nijansa zagasite ljubičaste boje sa sivom primjesom (S.B.) 
LJUBIČASTOPLAVA ili ljubičastomodra 

boja lavande - pastelna nijansa ljubičastoplave boje, koji ima boju lavandina cvijeta (S. B.) 
indigo - modroljubičasta boja nazvana po biljci indigofera (HER) 

PLAVA - koji je boje čistog neba 2. svjetložut (kosa) (HER) 
plavkasta, plavičasta - koji je pomalo plav, plav u blagoj nijansi (HER) 
boja neba, nebeskoplava, nebeskomodra - jasnoplava boja što podsjeća na boju neba 
(S.B.); slično: ćeleste - reg.koji je boje neba, svijetloplav ( tal. celeste <- ćelo: 
nebo) (HER) 

kraljevsko plava - nijansa žive tamnoplave boje (S.B.) 

pariškoplava - nijansa plave boje (S.B.) 

kobaltnoplava, kobaltna - koji je plav poput kobalta (HER) 

modra - koji je boje vedrog neba - otvorena plava nijansa za prirodne pojave; inače 
tamnoplava (HER) 



mornarskoplava - tamnoplava boja, usp. ultramarin 

ultramarin - tamnomodra boja; kamen (lapis lazuli) lat. ultra + marinus morski (HER) 
boja šljive - (plav kao šljiva = nijansa plave boje (o nezdravoj boji lica) (HER); šljiva je 
dobila ime upravo po plavoj boji ploda (psi. *sliva > ie. * sli-wo-s : plciv)\ 
nijansa plave boje s bordo primjesom (S.B.) 
cijan - crnkasto modar grč. kvanos: mrkomodar (HER) 
čeličnoplava - zagasita sivoplava boja, što podsjeća na boju čelika (S.B.) 

PLAVOZELENA 

boja mora - nijansa modrozelene boje što podsjeća na boju mora (S.B.) 
akvamarin - boja koja se poistovjećuje s bojom mora (lat. aqua marina : morska voda) 
dragi kamen plavozelene boje (boje morske vode) (HER) 
tirkizna boja - modrozelena boja fr. turquoise : turski tirkiz bakrov aluminij hidroksid 
fosfat, od plavozelene, do modre boje (HER) 
tirkiznoplava - nijanse tirkizne boja bliže plavim tonovima (S.B.) 
tirkiznozelena - nijanse tirkizne boje bliže zelenim tonovima (S.B.) 
vodenozelena - nijansa vrlo svijetle zelenoplavkaste boje, što podsjeća na boju vode (S.B.) 
petrolejplava - zagasita zelenomodra boja, boja gorućeg petroleja (S.B.) 

ZELENA - koji ima boju mladoga neuvelog lišća, trave (HER); boja nastala miješanjem 
plave i žute (S.B.) 

zelenkasta - koji nije sasvim zelen, donekle zelen (HER) 

boja kadulje - blijeda zelenosivkasta boja, poput kaduljina lišća (S.B.) 

travnatozelena - svježa zelena boja, koji ima boju mlade trave i travnjaka (S.B.) 

boja šparoge, šparogasto zelena - (Šulek, 1990) njem. Spargelgriin - nijansa otvorene 

zelene boje, koji ima boju šparoge (S.B.) 

kivi zelena - otvorena zelenožućkasta boja, poput unutrašnjosti ploda kivija (S.B.) 
boja limete - svježe zelena boja sa žutim primjesama, što podsjeća na plod limete, vrste 
agruma iz porodice Citrusa (S.B.) 

smaragdnozelena, smaragdna - beril zelene boje; koji je boje smaragda (HER) 
zelena na bocu - zagasita zelena boja (S.B.) 

čempres zelena - vrlo tamna, zagasita crnozelena boja, poput čempresove krošnje (S.B.) 
maslinasta - koji je boje maslinova ploda (nijanse smeđezelene i sivozelene boje) (HER) 
sivomaslinasta - koji je boje maslinova ploda (HER); koji je boje maslinove krošnje (S.B.) 
SMEĐA - koji je boje kestena ili raznih tonova te boje (HER) 
smećkasta - koji je pomalo smeđ, umjereno smeđ, smeđast (HER) 



boja bijele kave - vrlo svijetla nijansa smeđe boje, koja podsjeća na boju bijele kave (S.B.) 
boja cimeta - nijansa smeđeružičaste boje cimeta; cimetast = koji je boje cimeta (HER) 
boja čokolade, čokoladna boja - koji je kao čokolada (HER); tamnosmeđa boja koja 

podsjeća na čokoladu (S.B.) 

kafe, caffe, kafena - reg. koji ima boju kave, kaven (HER) 

boja kestena; kestenjasta - smeđa boja u nijansi kestena (HER); smeđa boja s crvenkastom 

primjesom (S.B.) 

mahagonij - crvenkastosmeđa boja poput drveta mahagonija (HER) 

SIVA - koji je boje pepela, pepeljast (HER); boje nastala miješanjem cme i bijele (S.B.) 

sivkasta - pomalo siv, ponešto siv (HER) 

boja dima - sivosmećkasta boja što podsjeća na dim (S.B.) 

boja pepela, pepeljasta - svijetla nijansa sive boje, što podsjeća na boju pepela (S.B.) 
srebrna - koji je kao srebro po boji i predodžbi o sjaju i prelijevanju nijansi (HER) 
srebrnast, srebrnkasta - koji je kao srebrn, koji bojom podsjeća na srebro (HER) 
metalik siva - nijansa sive boje s metalnim odsjajem (S.B.) 
golublje siva - sivosmećkasta boja , koja podsjeća na boju golubova perja (S.B.) 
čađava - koji je nalik na čađ po boji; oznaka za tamniju nijansu sive boje (HER) 
antracit siva - vrlo tamna nijansa sive boje, što podsjeća na antracit (S.B.); antracit - fosilni 
ugljen crne boje./r. anthracite (HER) 

CRNA - koji je najtamnije boje; koji je potpuno taman; opr. bijel (HER) 

Završavajući šetnju kliskim poljem naziva za boje, zaključujemo kako hrvatska 
komunikacijska praksa (javna i privatna) obiluje različitim sintagmama i nazivima kojima 
označavamo boje. No, dakako, još smo daleko od razvijenoga standardiziranog nazivlja 
koje bi u potpunosti moglo zadovoljiti komunikacijske potrebe, posebice u vizualnim 
umjetnostima. Uočljivo je kako leksik za boje nastaje kao i leksik općenito: derivacijom i 
kompozicijom, dok temeljni leksemi najčešće nastaju motivacijom prema objektu, ponajprije 
biljnoga podrijetla. 

Na kraju, vjerujem kako je lako odgonetnuti što je zajedničko marelici i lososu. I 
marelica i losos spadaju u pomodne, motivirane nazive za boje koje ne nalazimo u 
rječnicima. Obje boje imaju i zajednički sem “narančasto”. Osim toga, “ losos-marelica ” 
marketinški je naziv jedne vrste ruže, a možda i još jedan novi naziv za boju. No, hoće li se 
marelica i losos jednom naći u rječniku, poput primjerice ciklame, ovist će o čestoći uporabe 
i stavu jezične zajednice. 

WHAT DO APRICOT AND SALMON HAVE IN COMMON? 

(AN ANALYSIS OF COLOUR TERMS) 

The author analyses the semantic field of colours, focusing on words and idioms 
referring to colours, especially in Croatian. 

Lexicographic approaches to colour terms will be discussed, as well as differences 
between the existing dictionary definitions of such terms and the way they are commonly 
understood by native speakers. Colour terms that were not found in dictionaries will also be 
mentioned. 

